Alphabeat

Alphabeat esas dana pop-bando de Silkeborg, kun kantisti Stine Bramsen ed Anders SG.

Lia disketo "Fascination" esis granda suceso en Dania dum somero 2007 e signifikanta suceso en Britania en 2008.

Duesma disketo "10.000 Nights of Thunder" (o "10,000 Nights" en Britania) same sucesis, e lia debut-albumo Alphabeat atingis numero du en Dania e numero dek en Britania.  Ol vendesis plu kam 100.000 kopii, e lia tri maxim vendita disketi plu kam 400.000 kopii entote.

 Historio 
Alphabeat unesme konsistis ek sis membri: Anders SG, Stine Bramsen, Anders B, Rasmus Nagel, Anders Reinholdt e Troels Hansen.  Lia sono esas precipue retro-1980a-yara melodioza pop, inspirita dal britana bandi Deacon Blue e Prefab Sprout, inter altri, kun distinta superpozita maskula e femina harmonii.  La bando olim nomizesis Sodastar, ma ta nomo chanjesis por evitar konfundo kun germana bando samnoma.

Lia su-titulizita debut-albumo, Alphabeat, editesis en Dania ye 5ma marto 2007, atinginta numero du en la dana album-rango e "platino"-rango pos kin monati.  Lia suceso en la dana merkato atraktis atenco de disko-kompanii en exterlando ed Alphabeat fine signatis che Charisma Records (EMI) en Britania.

Lia debuto-disketo en Britania, "Fantastic 6", editesis ye 26ma novembro 2007, sequita dal internaciona edito di Alphabeat, rititulizita This Is Alphabeat, sequanta-yare . Ol atingis numero dek en la britana rangi e certifikesis kom "ora"  dal British Phonographic Industry ye 10ma oktobro 2008.  En 2009 Alphabeat ganis EBBA-Premio.  Omnayare la European Border Breakers Awards (EBBA) agnoskas la suceso di dek emersanta artisti o grupi kun audantari exter sua propra landi.

Alphabeat recevis plura pozitiva recensi en britana revui quala la NME, The Observer, Digital Spy e Popjustice.

En agosto 2009, Popjustice unesmafoye pleis lia disketo "The Spell".  La albumo editesis kom The Spell en Dania ye 26ma oktobro 2009, ube ol atingis numero kin.  Ol editesis en Britania ye 1ma marto 2010 e la titulo chanjesis a The Beat Is...  Ol atingis numero triadek-e-non en Britania.

 Verki 
 Alphabeat (2007)
 The Spell (2009)
 Express Non-Stop (2012)
 Don't Know What's Cool Anymore (2019)

Kategorio:Daniana muzikisti
Kategorio:Pop-bandi
Kategorio:Dania